Una empresa igualadina crea la primera aplicació mòbil de l'Estat dedicada als relats multiargumentals\nAquesta setmana Cubus Games posa a la venda la seva segona ”gamebook app”, una història per als amants de la ciència ficció\nDimarts, 15 setembre 2015. 00:00. Ismael Miñano.\nEls nostàlgics recordaran la mítica col·lecció "Tria la teva aventura", un format de literatura que permet al lector decidir el futur del protagonista. Aquest gènere ja té la seva versió digital a través d'una aplicació per a dispositius mòbils que ha ideat l'empresa igualadina Cubus Games. Després de desenvolupar "The sinister Fairground" (La fira tenebrosa), aquesta setmana l'empresa llançarà a applestore el seu segon títol "Heavy metal thunder", disponible a partir de la setmana vinent.\nDes del març, un grup d'igualadins es dedica a dissenyar com es pot traslladar al mòbil o la tablet les múltiples possibilitats que ofereix la literatura interactiva en el sí del món digital. Així, en funció de les història, el lector es troba amb una il·lustració, un disseny i fins i tot una banda sonora creada expressament per a cada situació. Per fer-ho possible, l'equip de Cubus Games (d'unes sis persones) compta amb programadors, dissenyadors, escriptors, il·lustradors i compositors. Tenen la seu a IG-Nova Tecnoespai.\nAmb la mirada posada a l'educació\nAra per ara els seus gamebooks són especialment atractius pels consumidors de videojocs i literatura, però des de l'empresa expliquen que l'eina és molt potent també per desenvolupar les capacitats de presa de decisions dels alumnes, la responsabilitat o per explicar diversos punts de vista d'una mateixa història. "Vam crear un prototip en què podies escollir si eres un soldat alemany, un soldat americà o un comerciant jueu, i es podia viure la Segona Guerra Mundial des de diferents perspectives" explica en Quim Garreta, un dels membres de Cubus Games. Assegura que és aplicable per tot tipus de matèries, des de les ciències socials fins a les naturals, passant per matemàtiques. "En vam desenvolupar una altra on l'usuari visitava el laboratori del seu avi i descobria que havia fet una màquina del temps que li permetria conèixer els invents més rellevants de la història". Però malgrat el potencial reconeixen que, amb les visites que han fet a editorials de llibres de text, costa apostar pel projecte: "la idea ha agradat molt i la resposta és similar en totes: ens encanta, ho trobem molt interessant, però és un món que encara ens fa respecte", afegeix. Alhora, lamenta que "hi ha escoles que disposen de la pissarra electrònica, un format on això es podria executar de meravella, però que només l'utilitzen de la mateixa manera que les de guix. S'inverteixen uns diners en tecnologia que no s'aprofiten com es podria".\nMés atractiu pel públic anglès\nPotser per l'auge que va tenir el gènere als 80 i 90, al Regne Unit i Estats Units, així com Austràlia, és on té més èxit la literatura interactiva. Això fa que el públic dels gamebooks sigui sobretot anglòfil. A més a més, "a Espanya predominen els usuaris d'Android, que en general no estan tant acostumats a pagar, i si no és gratuït ja no interessa", explica Garreta. En canvi, l'usuari d'apple (més estès als EUA) està disposat a pagar si el producte té qualitat. La primera història que van posar en marxa (per 3'5€) era en castellà i anglès; partia d'un relat de l'Associació Espanyola de Ciència Ficció, Fantasia i Terror que volia fer la versió app del llibre. La van traduir a l'anglès i ja ha tingut centenars de descàrregues d'usuaris d'Estats Units, Anglaterra, Austràlia, Canadà, Israel o Mèxic, a banda de Catalunya i l'Estat espanyol. En un futur, es plantegen també altres opcions com els "serious games", per aplicar-ho a disciplines que permeten explicar de forma amena matèries com la medicina, atractives per un pacient, per exemple. "També la literatura eròtica veiem que ofereix moltes possibilitats".\nUn territori clau per al sector\nQuim Garreta assegura que l'Anoia representa un territori molt atractiu per al sector, per la proximitat amb Barcelona. Des de Cubus Games, que va ser present a les darreres fires "Game Lab" i "BizBarcelona", asseguren que la capital catalana és un referent mundial del món dels videojocs.


El SB Hotels Ral·li Team torna a la Baixa Aragó, l'escenari del seu major èxit ~ EbreDigital.cat\nJesús Ferrando2019-07-26T18:56:20+02:0026 de Juliol de 2019|Esports| Tortosa|Gerard Subirats, Rally, SB Hotels, SB Hotels Ral·li Team|0 Comentaris\nGerard Subirats afronta a partir d’avui la Baixa Aragó, una de les proves més especials de la temporada i de la qual guarda un magnífic record. El SB Hotels Ral·li Team torna a l’escenari en el qual fa un any va aconseguir una de les seves gestes més sonades, en convertir-se en el millor equip espanyol en la general i colar-se en el top 10 d’aquesta cita internacional. “Serà difícil repetir un resultat tan fantàstic, però aquesta és la nostra intenció i ho donarem tot per aconseguir-lo des del primer quilòmetre”, assegura el pilot.\nAquesta serà la quarta participació consecutiva del SB Hotels Ral·li Team en la Baixa Aragó, la prova regna del Campionat d’Espanya de Ral·lis Tot Terreny, que puntua doble, i forma part de la Copa del Món de Baixes Cross-Country. El seu debut en el ral·li aragonès es va produir en 2016 i es va saldar amb un dolorós abandó a pocs quilòmetres del final per un problema amb una roda. La segona experiència va resultar molt més propícia per a Gerard Subirats que, al volant d’un Mitsubishi T1-N, va finalitzar en una destacada 13a posició estatal i segona de la seva categoria.\nA la tercera va ser la vençuda i, fa just un any, el pilot de Tortosa establert a Barcelona va causar sensació amb la seva Toyota Hilux Overdrive amb el qual va finalitzar com a primer equip espanyol i sisè del campionat d’Espanya de Ral·lis Tot Terreny (CERTT), que es regeix per un reglament diferent al FIA. “Guardo molt bon record de l’any passat, però cada temporada és diferent i sabem que per a aconseguir un bon resultat hem de fer molt bé les coses perquè aquesta prova és molt exigent i de gran nivell”, reconeix Subirats.\nEl SB Hotels Ral·li Team arriba a la Baixa Aragó com a segon classificat en la provisional del CERTT -amb 92 punts i a només 2,5 del nou líder-, malgrat el seu abandó en la cita anterior per precaució, després que una forta compressió després d’un salt provoqués que el copilot Daniel Cámara es ressentís d’una antiga lesió en una vèrtebra. De fet, no correrà a Terol per prescripció mèdica, ja que es troba en la part final del seu procés de recuperació.\nLa vacant de Cambra en el seient de la dreta l’ocuparà Fina Román, coneguda per la seva dilatada trajectòria en el Ral·li Dakar, primer com a integrant de l’equip de Jean Louis Schlesser i després com a navegant del camió KH-7 Epsilon Team. També ha disputat nombrosos ral·lis, entre ells la Baixa Aragó, al costat de Josep Maria Servià i Jean Louis Schlesser, entre altres.\n“Per al meu serà un plaer poder competir al costat de Fina, amb la qual guardo una gran amistat des de fa molts anys. M’ofereix tota la confiança del món i considero que és la persona ideal per a substituir a Daniel Cámara, l’únic copilot que he tingut mai”, comenta Subirats.\nLa Baixa Aragó 2019 constarà de dues etapes a celebrar el divendres 26 de juliol i el dissabte 27, amb dos especials en cada jornada i un total de 910 quilòmetres, dels quals al voltant de 500 seran cronometrats. El recorregut, com és habitual, es manté en secret fins a l’últim moment, encara que l’organització ha avançat que cada dia tindrà dos trams de 165 i 86 quilòmetres.\n“Els canvis d’aquesta edició em semblen encertats, sobretot m’agrada que no hi hagi pròleg perquè prefereixo començar la carrera amb una especial llarga. Imagino que el recorregut no variarà massa i que serà igual d’exigent, ratoner i trencador que anteriors edicions. Si no punxem massa, podem fer un bon paper i recuperar el lideratge del CERTT en una prova que sol decidir el campionat perquè puntua doble”, sentència el pilot del SB Hotels Ral·li Team.


(S'ha redirigit des de: Trebizond)\n41° 00′ 00″ N, 39° 44′ 00″ E / 41°N,39.733333333333°E / 41; 39.733333333333\nProvíncies Província de Trabzon\nTrebisonda (en turc: Trabzon; en grec: Τραπεζούντα; en àrab Tarabzun) és una ciutat de Turquia, situada a la costa del mar Negre, i capital de la província de Trebisonda. El 2006 tenia 275.137 habitants.\nLa ciutat fou fundada el 756 aC per grecs de Milet o de Sinop i la van batejar Trapezus ('taula'), que podria derivar de la forma que tenia el lloc on s'ubicava, i va formar part d'un conjunt de deu colònies a la regió del Pont.\nEl 628, l'emperador Heracli va esperar a la ciutat els perses i, quan estaven desprevinguts, els va atacar i derrotar a la vall del Tigris. Des del segle IX, va esdevenir un gran centre comercial amb l'Orient. Basili II de Bizanci va fer servir la ciutat de base per avançar cap a les regions d'Ani, Dwin o Kars, a Armènia, i cap a Vaspurakan i altres regions, i cap a Geòrgia. El 1021, va reunir tropes per atacar els abasgs (abkhazs) i mentrestant va rebre un emissari del rei de Vaspurakan que li cedia el regne (molt amenaçat) a canvi de terres a Anatòlia.\nUn segle després, la regió fou envaïda pels turcs seljúcides, i el 1071 la Batalla de Manazkert va posar fi al domini bizantí en bona part d'Anatòlia, però Trebisonda no va poder ser ocupada pels turcs i, més tard, els bizantins hi van recuperar posicions. Cap al 1110, Trebisonda fou conquerida per Màlik-Xah ibn Kilij Arslan i l'emperador va enviar Teodor Gabras a reconquerir-la, i ho va aconseguir i encara va dominar molts territoris de la rodalia, però el 1098 fou derrotat i mort per l'emir de Sivas (Danishmend) al riu Koruk, prop de Bayburt. El seu fill Gregori Gabras, que el va substituir, va actuar molt independent dels bizantins i va casar la seva filla amb l'emir de Sivas (1106). Aquesta virtual independència es va acabar quan l'emperador Joan II Comnè el va fer presoner i el va prendre cap a Constantinoble (1118), on poc després va ser perdonat. Poc després (1119), era governador (dux) de Trebisonda Constantí Gabras, que hi va governar fins al 1143. Va concertar aliances amb emirs de la zona, però fou derrotat per l'emir de Sivas (aliat al de Malatya) prop de Siran. Constantí fou fet presoner i va haver de pagar rescat per la seva llibertat; els vencedors no en van treure profit de la victòria i es van barallar entre ells. El 1139, l'emperador Joan II Comnè va iniciar una campanya contra els danishmèndides i Constantí va negociar amb ell un tractat (garantint la rereguarda) com si fos un sobirà. Joan II no va trigar a marxar al territori del dux de Trebisonda, que es va haver de sotmetre, però es va perdre l'oportunitat de combatre contra Sivas. Després del 1143, els governadors locals li són clarament fidels (el 1143 va ser nomenat Nicèfor Paleòleg).\nA partir del 1204, amb la caiguda de l'Imperi bizantí a mans dels croats durant la quarta croada, esdevingué un territori independent d'arrel grega i donà lloc al'Imperi de Trebisonda. El 1231, després de perdre una batalla contra els mongols, un grup de khwarizmites es van refugiar en territori de Trebisonda. Vers 1261, els genovesos comerciaven amb Trebisonda; genovesos i venecians van tenir un barri especial a la ciutat. Aleix II Comnè va construir el doble mur de la ciutat el 1324. El 1437/1438, Tafur va estimar la seva població en 4.000 habitants. El 1461 fou ocupada per Mehmet II.\nObtingut de «https://ca.wikipedia.org/w/index.php?title=Trebisonda&oldid=20604679»\nLa pàgina va ser modificada per darrera vegada el 19 des 2018 a les 19:15.


Alí Agca demana 5 milions de dòlars per l'exclusiva de qui li va encarregar matar el papa\nMehmet Alí Agca, el turc que l'any 1981 va intentar assassinar el papa Joan Pau II, demana 5 milions de dòlars per desvelar qui li va encarregar atemptar contra el pontífex. Agca ha enviat una carta als grans mitjans de comunicació del món concedint-los una entrevista en exclusiva a canvi d'aquesta quantitat, que li servirà, diu, per compensar els anys passats a la presó. Els motius de l'atemptat contra Karol Wojtyla es desconeixen per ara.\n17/01/2006 - 00.00 Actualitzat 18/01/2006 - 06.44\nS'ha investigat que darrere Agca podria haver-hi els serveis secrets de Bulgària o fins i tot el KGB soviètic. De fet, al moment de la seva detenció, el 1981, Agca duia a la butxaca una nota on deia haver disparat contra el Papa per protestar contra la política imperialista dels EUA i l'URSS i el seus genocidis a El Salvador i l'Afganistan, respectivament.\nEs revisarà l'alliberament d'Agca\nEl ministre turc de justícia ha ordenat que es revisi la decisió d'excarcerar Alí Agca, l'home que l'any 81 va intentar matar el papa Joan Pau II. Agca complia en aquests moments una pena de presó per l'assassinat, als anys 70, d'un conegut periodista turc. El seu alliberament, després d'un quart de segle tancat, ha provocat molt malestar a la família de la víctima, i alguns juristes l'han qüestionat des del punt de vista legal.


L’A justifica la carta del vot judicial com a «exercici de transparència» - El Periòdic d'Andorra\nL’A justifica la carta del vot judicial com a «exercici de transparència»\nCosta retreu a Cinca la seva «esbiaixada interpretació» del contingut de la missiva\nEl conseller general Ferran Costa durant la roda de premsa. | L\_'A\nNou capítol a l’enrarit clima preelectoral arran de la carta del vot judicial sotasignada per L’A i PS. Ahir el torn de paraula va ser pel conseller general liberal Ferran Costa que va justificar que la motivació de la missiva respon únicament a un «exercici saludable per augmentar la transparència dels processos electorals» i no a la «esbiaixada interpretació» del portaveu del Govern Jordi Cinca.\n«Enlloc i en cap moment ningú ha dubtat de quin és el funcionament del sistema judicial» va pronunciar vehementment Costa, qui va retreure a Cinca que la seva lectura «està fora de lloc» i que es deu «a una ignorància absoluta» o bé «a una mala intenció sense límits».\nPer Costa, «l’evidència» que desmonta que la intencionalitat de la carta no és una altra que reclamar una major transparència «és que avui hem descobert que hom pot canviar el seu vot tantes vegades com vulgui».\nEl conseller liberal també va assegurar que han fet arribar la carta a l’Organització per a la Seguretat i Cooperació a Europa (OSCE) —que durant aquesta setmana està recollint informació a Andorra per avaluar el procés electoral— i aquests per la seva banda els van comentar «la peculiaritat» del vot judicial.\nLiberals inclourà al seu programa una reforma del sistema electoral «per millorar la representativitat parlamentària»\nEn relació a la demanda del PS —que va sol·licitar la custòdia policial 24h del vot judicial— Costa va considerar que es tracta d’«una petició agosarada», ja que «el més assenyat» és esperar una resposta a la carta adreçada al secretari general de Govern Jordi Casadevall.\npreocupació per la representativitat/ Un dels suggeriments de millora que ja va recollir l’OSCE en l’informe de les darreres eleccions i que Costa ha tornat a trasllallar a la comitiva és el de «la inigualtat del vot entre els diferents districtes electorals».\nEn aquest sentit, el conseller d’LA va avançar que als propers comicis inclouran al seu programa una reforma del sistema electoral «per millorar la representativitat parlamentària».


Xavier Godàs - La política o la vida | NacióDigital\nper Xavier Godàs, 27 de gener de 2020 a les 14:43 |\nUn gran devessall de frases ocurrents i posicionaments irreductibles travessen el discurs de la política. És un valor en alça expressar conviccions innegociables la defensa de les quals comporta sempre l'exercici retòric no moure's del lloc que delimita la mateixa posició. És la posició de l'intransigent, de qui creu que les seves conviccions mai no poden ser objecte de discussió ni convé fer cap pas per posar-les sota escrutini públic. I qui gosa moure's per obrir-se a nous escenaris a causa de la disputa pròpia de l'acció política, és titllat de titella, de derrotista; en el seu extrem: de traïdor a la causa.\nUna gran fractura de la política és aquella que enfronta aquells que ho tenen tot clar respecte d'aquells que dubten en tenir sempre la raó en tot. Els primers tenen per principi no negociar, si no és per confirmar la derrota de l'interlocutor; els segons s'arrisquen per principi a parlar, sense que això equivalgui a ometre la defensa de les mateixes posicions. El sarau d'improperis que hi ha hagut en el procés d'investidura a la presidència del govern espanyol ha estat en aquest sentit paradigmàtic. Aquells més motivats per la trifulga no han confrontat models polítics i de governabilitat, sinó el grau de puresa i/o impuresa de les pròpies posicions respecte de la dels altres.\nPerò en realitat el fet és: que hom ho tingui tot diàfanament clar i mostri amb orgull arrogant fins a quin punt és capaç de nou moure's un mil·límetre de la seva posició en un conflicte, és quelcom que per regla general no ens passa ni podríem sostenir a la vida quotidiana.\nEls nostres dies discorren entre munions de decisions que prenem essent prèviament modulades per les situacions en què ens trobem, per les relacions que mantenim i els propòsits dels altres; pels objectius que podem assolir en un moment determinat en una escala hipotètica de finalitats, o bé per la capacitat de consum de què disposem, entre altres condicionants que podríem llistar.\nNo ens passem el dia confrontant amb els altres. Estem avesats a dialogar, negociar, transaccionar i reaccionar enfront de situacions imprevistes o indesitjades. El cas és que a la vida quotidiana aprenem que no sempre ens surten les coses tal com desitjaríem i que tenir-ho tot clar a un nivell de visió no garanteix l'èxit de la mateixa acció.\nLes relacions familiars exemplifiquen al detall el que miro d'explicar. Concebem les famílies com l'àmbit referent on entre els seus membres prevalen els valors de l'altruisme i la solidaritat. Però sabem sobradament que sostenir un conjunt familiar requereix d'un esforç peculiar i constant. Mirem de mantenir un sistema d'ingressos i despeses que la gran majoria de les famílies compten al detall, havent d'assumir condicions laborals que no assumirien si no disposessin de família.\nSovintegen parelles ressentides per les tensions familiars, afectives o econòmiques, però que malgrat tot breguen per superar els obstacles tot protegint la quotidianitat de la camada. És normal que fills i filles creixin tot marcant les seves pròpies posicions, tensant els lligams embastats en la criança i discutint el contingut de determinats valors donats per descomptat. Qui, a més, experimenti la seva vida familiar en famílies compostes fruit d'agrupaments de fragments d'anteriors famílies, sabrà del cert fins a quin punt és complicat encaixar diferents trajectòries i papers de filiació en un àmbit familiar compost.\nNo vull estendre'm. Només pretenia descriure tot de situacions en què la majoria de nosaltres ens trobem dia sí i dia també, sovint havent d'assumir amb certa resignació que allò que desitges que s'esdevingui no acabi esdevenint-se tal com desitjaries. Almenys no de manera clara i immediata. Però molt probablement, hi ha un munt de situacions en què anem a parar a causa del tràfec de decisions i negociacions quotidianes, que acaben sent més òptimes que no ho serien si tot plegat només depengués del lliure albir d'un.\nAmb tot, resulta extremadament curiós que nosaltres mateixos, persones expertes en la brega diària que comporta viure avançant, reculant, transaccionant, transigint, confiant, exigint, perseverant, esperant, i un llarg etcètera, exigim a l'acció política l'acompliment íntegre i a curt termini dels nostres desitjos més complexos d'assolir. És aquesta una visió plana, esquemàtica i extremadament pobra de la política, en el sentit que desconsidera els obstacles circumstancials i estructurals que condicionen l'acció; que gira irresponsablement l'esquena a les posicions i les condicions dels adversaris.\nPretendre ingènuament o deliberada que la pròpia voluntat prevalgui indemne sobre qualsevol altra consideració o situació és un tret essencial de l'antipolítica i de qui la promulga: l'intransigent com a personatge. I és ben paradoxal que l'intransigent en política pugui ser una persona ben dúctil i pacient en les coses de la vida. En resum, pel bé dels afers públics no li podem demanar a la política que es deslliuri de la complexitat i les mediacions que ens fem un fart de viure i exercir en la vida.


Multifunció Epson WP-4630DWF | Cataleg Web VilaDrive\nHome › Impressió › Multifunció Epson WP-4630DWF\nMultifunció Epson WP-4630DWF\nPermet reduir costos per pàgina fins al 50% en comparació d’impressores làser color de la competència, i t’estalvia temps, en imprimir els treballs habituals amb més rapidesa que un equip làser, sense període d’escalfament. La WF-4630DWF utilitza fins a un 80% menys d’energia que els equips làser color de la competència.\nEls seus cartutxos d’alt rendiment requereixen un manteniment baix i la seva velocitat d’impressió de 20 ppm en negre i en color significa que pots imprimir ràpidament amb una resolució d’impressió de fins a 4800 x 1200 ppp. La capacitat de paper de fins a 330 fulles evitarà que hagis de dedicar temps a recarregar.\nIdeal per a l’empresa\nLa càrrega de treball mensual d’aquesta impressora d’injecció de tinta és de 30.000 pàgines. Amb la negra DURABrite Ultra les impressions s’assequen abans, la qual cosa es tradueix en velocitats d’impressió més altes quan s’imprimeix a doble cara.\nFlexible i fàcil d’usar\nL’accés a totes les funcions és immediat a través de la seva intuïtiva pantalla tàctil i la safata de paper posterior de gestió manual et permet imprimir en una àmplia varietat de materials. És compatible amb Epson Connect, per la qual cosa pots imprimir fàcilment des de smartphones, tàblets, etc. La seva funció Wi-Fi Direct et permet imprimir des de dispositius sense fils compatibles sense necessitat de router. La compatibilitat amb Document Capture Pro proporciona una integració perfecta en la majoria dels sistemes de gestió documental.\nPrecisionCore, la tecnologia de capçal d’impressió més avançada de Epson, està en l’arrel de la qualitat d’impressió que ha donat fama a Epson i permet oferir l’alta velocitat necessària per a la impressió professional, comercial i industrial.\n• Multifuncional: Imprimeix, escaneja, copia i FAX\n• Llista per connectar en xarxa i WiFi: Poden compartir-la diversos usuaris\nConsumibles per a 2400/2000 pàgines per 38€ / unitat\nPortàtil 15,6″ ASUS N552VX1.000€


Vols conèixer el mar de Menorca? -\nVols conèixer el mar de Menorca?\nHem entrat en una petita gruta submarina envoltats de peixos. En les blanques roques del penya-segat de Macarella es poden veure estrelles de mar i, quan es mouen, distingeixes alguns pops. Una morena s’amaga entre les penyes. El sol es reflecteix en les aigües transparents canviant el seu color. El mar de Menorca és així, lluminós i ple de vida.\nCapbussar-te en ell per descobrir la seva naturalesa, és una aventura en la qual gaudiràs d’un paisatge que et sorprendrà. Les seves coves naturals, com la del Pont d’en Gil, a Ciutadella, i les restes artificials, com les del Malakoff, s’uneixen a la gran diversitat d’espècies que conviuen en les seves càlides aigües.\nHem salpat amb el Davos al matí des de Cala Galdana. El dia ha començat clar i el mar serè. El veler deixa suaus ones pintades a l’aigua mentre naveguem i ja he tret la càmera de fotos. El mar és tan nítid que es percep clarament la silueta de les roques, els eriçons i alguns peixos que sembla que ens segueixen. El capità ens explica que l’aigua està molt neta, en gran part, pel cercle de praderies de posidònia oceànica que envolten Menorca. Aquesta planta de llargues fulles verdes és molt important per mantenir l’ecosistema perquè és un hàbitat ideal per a una gran diversitat d’espècies que troben entre elles acomodament i menjar. A més les seves arrels fixen la sorra evitant la seva desaparició de les platges.\nConèixer els fons marins de l’illa ha estat divertit i estimulant. Un altre dia anirem a la Reserva Marina, al nord, on la pesca està controlada i la zona ha recuperat bona part de la seva fauna natural. T’agrada el mar? El de Menorca t’ofereix una experiència fascinant. Vols conèixer les seves coves submarines?\nDeixa't seduir per Menorca des de la mar -\n24 Juny, 2016 10:17 pm\n[…] dels barrancs, entre la vegetació, es formen petites cales paradisíaques de sorra blanca. Parar i practicar snorkel és sempre una bona idea. Veuràs algunes torres de defensa a la costa. Formen part de la història […]\n5 coses per fer a Menorca aquest estiu -\n20 Juny, 2017 5:17 pm\n[…] Entra nedant a les coves que s’han format entre les roques. Veus les seves formes capritxoses, els seus colors, les […]


Club Kayak Mitjana | Web del Club Kayak Mitjana\nWeb del Club Kayak Mitjana\nClasses de kayak\nEl Club Kayak Mitjana\nBaixada des de Termens a la Mitjana amb Kayak\nPlaca de la Paeria al mèrit esportiu\nPublicat el 28 maig 2018 per Tito\nEl Club Kayak Mitjana ha rebut la “La placa al mèrit esportiu” per l’ajuntament de Lleida.\nAquest reconeixement ens ha estat concedit per molts anys de bona trajectòria esportiva i pel servei d’oci, competició i promoció del piragüisme als lleidatans.\nDonar les gràcies als Socis i persones que ens han ajudat a aconseguir aquesta fita.\nEn la foto, la vicepresidenta segona, Montse Herrera Dorado, recull la placa de les mans del paer en cap de Lleida el Sr. Àngel Ros.\nLleida 10 de maig de 2018\nBons resultats del Club Kayak Mitjana en el Campionat d’Espanya de Descens celebrat a la Seu d’Urgell.\nPublicat el 22 juny 2017 per Tito\nEl cap de setmana del 17 i 18 de juny va celebrar-se el campionat d’Espanya de descens, entre les localitats d’Arfa i el Canal Olímpic del Segre de la Seu d’Urgell.\nEl dissabte a la tarda, va fer-se la competició en modalitat clàssica, amb un recorregut força atractiu d’una llargada de gairebé quatre kilòmetres. La cursa passava per la localitat d’Arfa, i finalitzava a Adrall. El David Martínez del Club Kayak Mitjana, va quedar en una meritòria tercera posició en la categoria séniors i un cinquè lloc pel palista Eduard Tudel, força bo després de sortir recentment d’una lesió.\nEn dames, la nostra palista Montse Herrera tot i ser veterana, va fer molt bon paper quedant en una tercera posició en la categoria sénior, mentre que en veterans, el palista del nostre club Josep Maria Eritja va quedar en primer lloc.\nEl diumenge la competició va traslladar-se al Parc Olímpic del Segre, on s’havia de realitzar el campionat d’Espanya de descens en modalitat sprint, que en la seva categoria sènior havia de servir com a selectiu pel Campionat del Món que es realitzarà a finals de setembre a la localitat francesa de Pau.\nDesprés d’una primera mànega molt ajustada, el nostre palista David Martínez quedava en segona posició a poques dècimes darrere del Sicorista Germán Jiménez. En la segona mànega, tot i que el també palista del Sícoris Xavier Miralles va fer una magnífica baixada, va ser superat pel David, que sense cap errada finalitzava la mànega en primera posició, quedant així campió absolut de descens en modalitat sprint i aconseguint amb aquesta gesta la primera plaça de les quatre disponibles per la prova mundial en aquesta modalitat.\nCal destacar, que feia temps que cap palista lleidatà aconseguia pujar a l’esglaó més alt de la prova reina del descens, i això té encara més mèrit si tenint en compte que la prova es realitzava per primer cop en un circuit força tècnic, com és el del Parc olímpic del Segre de la Seu d’Urgell.\nPublicat dins de Competició, General\t| Deixa un comentari\nCaiac als rius Subordan, Veral, Esca i Irati\nPublicat el 9 abril 2015 per Tito\n[vimeo width=”500″ height=”281″]https://vimeo.com/124354066[/vimeo]\nPublicat dins de General, Lleure\t| Deixa un comentari\nCurso Camarasa 2\nPublicat el 5 octubre 2014 per Tito\nZaragoza Extrem Race\n[vimeo width=”500″ height=”281″]http://vimeo.com/106261667[/vimeo]\nDescens amb RR pel Noguera Pallaresa des moleta al pont de culleri\nPublicat el 21 abril 2014 per Tito\n[vimeo width=”500″ height=”281″]https://vimeo.com/92499319[/vimeo]\nBaixada amb el David pel Noguera Pallaresa.\n[vimeo width=”500″ height=”281″]https://vimeo.com/92448814[/vimeo]\nEl Joaquin queda en la posició 37 en la Maraton internacional de L’Ardeche\nPublicat el 15 novembre 2013 per Tito\nEl Joaquin i el Martin, van representar al club en la Maraton de l’Ardeche a França.\nEl Joaquin va tardar en fer els 35 kilòmetres 2 hores i 10 minuts quedant en un magnífic 37 lloc de la general.\nJoaquin competint a l’Ardeche\nEn el següent vídeo podem veure la sortida de l’edició d’aquest any.


Cercle Artístic SOC Societat cultural i recreativa fundada l’any 1866 per iniciativa de Críspul Gotarredona.\nInicialment ocupava el primer pis de la casa número 3 de l’antiga plaça de la Tertúlia, on tenia un teatre. A final del segle XIX i a causa de les obres dels molls del port passà a ocupar els pisos del número 14 de les andanes del Port —avui de Lluís Palau i Tur—, amb entrada també pel carrer de sa Creu. En el moment del trasllat era president de l’Artístic el mestre i músic Joan Mayans, que organitzà una xaranga, una orquestra i una coral que feien freqüents festes de carrer a la part de les andanes del Port. La xaranga tenia el nom de Xaranga Eivissenca i acabà que únicament assistia a la processó del Corpus , reforçada amb alguns seminaristes per a l’ocasió.\nEn els teatrets dels dos locals actuaven companyies d’aficionats i alguna reduïda companyia forana. Els darrers anys del segle XIX l’Artístic, juntament amb periòdics o altres societats i personalitats, promogueren una campanya per tal de construir un teatre públic amb capacitat suficient per a l’afició eivissenca. Al teatret de l’Artístic varen actuar diverses companyies foranes, procedents majoritàriament de Barcelona. Aquestes companyies solien fer una estada de poc més d’un mes a l’illa i durant el seu sojorn representaven diverses obres. Aquestes companyies solien ser complementades per alguns aficionats eivissencs. Un gènere molt estimat del públic del moment era la sarsuela.\nCal apuntar que el 1885 Felip Curtoys durant un recital poètic de caràcter benèfic recità un poema en català, posteriorment publicat en un periòdic d’aquell temps. El maig de 1896 hi va ser estrenat el drama en vers La pagesa d’Eivissa, de Ramon Bordas i Estragués. L’obra no s’havia estrenat mai a Eivissa, a pesar que va ser representada per primera vegada el 1877 en el teatre Romea de Barcelona per la companyia Teatre Català, dirigida per Frederic Soler “Pitarra”.\nA principi del segle XX desaparegué l’Artístic —en part motivat per la inauguració del teatre Pereyra— i la sala de teatre va ser ocupada per un efímer Cercle Recreatiu i després passà al Centre d’Acció Social amb muntatges teatrals i classes nocturnes per a gent treballadora, sota la direcció d’Isidor Macabich. [FCC]


Visita al Museu d´Història de Girona\nEulàlia Isabel Rodríguez Pitarque - Torroella de Montgrí\nEl Cicle d´itineraris organitzat per l´Institut d´Estudis Gironins amb la col·laboració del Museu d´Història de Girona mostra edificis emblemàtics de Girona d´una forma amena de la guia d´experts. Cada dissabte s´ha visitat un edifici: el convent de Sant Domènec, el soterrani de la catedral, el convent de Sant Daniel, el Palau Episcopal i aquest darrer dissabte 20 d´octubre vam visitar l´Institut Vell amb Xesca Jiménez, que coneix molt bé la història del lloc.\nL´edifici que ara conté el Museu d´Història, abans de ser la seu de l´Institut de Segon Ensenyament, havia albergat cases privades antigament i després va passar a ser l´antic Convent de Sant Antoni de Pàdua, d´on ens queda el famós cementiri o dessecador caputxí. Per això, durant la visita, cada estança tenia un significat diferent segons la funció que exercia en cada època i de retruc era curiós de veure la reutilització dels espais segons les circumstàncies de cada moment.\nDurant el recorregut històric vam poder escoltar antics alumnes de l´institut que ens van explicar anècdotes de professors i alumnes; però sobretot allò que més em va sorprendre va ser el funcionament de la cisterna (ara buida) construïda a l´època del monestir caputxí i tota la infraestructura de l´edifici per comptar amb aigua durant tot l´any.\nL´ajudant del Dr. Jekyll\nCom és posible que un govern tan poderós com el saudita arribi a fer una «xapussa» tan gran per fer desaparèixer un periodista? Això en un país amb un president especialista en liquidar gent dels mitjans de comunicació i tancar diaris que no li agraden. No s´entén com un govern que està matant com mosques al poble iemenita, amb la complicitat armamentística de la Comunitat Europea, es busca tanta feina per assessinar al pobre Khashoggi. Fer viatjar a Turquia un metge forense amb tot l´instrumental per tallar en viu el pobre home és una barbaritat!\nJo, per desgràcia, aquesta feina ja sé de que va. Com a la novel·la del Dr. Jekyll vaig haver de fer d´ajudant amb catorze anys del metge titular de Bescanó Dr. Angel Latorre en una autòpsia. En aquell temps era el metge del poble l´encarregat de tan desagradable encàrrec. En un petit cementiri rural del poble de Vilanna, jo esperava que s´acabés la cerimònia per tapar el nínxol. El meu pare em deixava quedar amb les 25 pessetes que valia la feina, i haig de dir que la feia amb molta afició.\nLa sorpresa va ésser quan tothom va marxar i el doctor em va dir si li podia fer d´ajudant en l´autòpsia que havia de practicar al difunt. Es tractava de retallar part del pulmó d´aquell pobre, perquè a l´Institut de Madrid poguessin comprovar que havia mort per culpa de la pols de la mina d´Osor. Era la terrible silicosis que envoltava els pulmons amb una pega mortal. Sense les mostres enviades dintre aquells pots de vidre, la vídua no hauria pogut cobrar la pensió en el grau d´accident.\nA mi les cames em tremolaven, sense cap taula, vàrem treure el difunt de dintre el bagul i el vàrem posar a sobre per poder treballar millor. Agenollats a terra sense guants ni màscara, envoltats d´un eixam de mosques, vaig veure amb ulls com taronges com el doctor començava a tallar el costellam. Aguanta tot això enlaire, em deia, que jo treuré el pulmó. Allà vaig passar l´hora més horrible de la meva vida. Un cop enllestida la feina també em vaig sentir important, havia col·laborat a fer una bona obra. Tota la seva vida aquell gran metge de Bescanó em va agrair aquella inesperada ajuda.\nTots Sants a Anglès\npere Espinet Coll - Anglès\nLa diada de Tots Sants, de l´expressió llatina Omnia Sanctorum, la celebrem el dia 1 de novembre. És una festa catòlica, en què tradicionalment ens bolquem a retre un sentit i càlid homenatge als nostres difunts, desitjant que, en l´altra vida, les penúries d´aquesta siguin ja una cosa passada i solventada.\nEls rams de flors i les pregàries hi són presents, com també més d´un plor, tot recordant vivències del passat i, com no, els consells que, en el seu dia, ens varen donar els éssers estimats, i que per designis del destí ja no es troben entre nosaltres, però espiritualment els tenim ben presents.\nMalauradament, enguany, el nostre cementiri tampoc no disposarà d´aigua corrent, un servei que molts anglesencs i moltes anglesenques trobem a faltar des de fa tres anys, la qual cosa és força lamentable.\nLa presència de l´aigua en qualsevol lloc, i més encara en els cementiris, fa que es respiri una sensació de pau i de vida, però, no obstant això, per Tots Sants, i com sempre, els records dels nostres, els tindrem ben presents.


PD:Enginyeria de Teixits i Medicina Regenerativa\nNom de l'assignatura: Enginyeria de Teixits i Medicina Regenerativa\nCodi de l'assignatura: 363753\n(Són 7 practiques, per 4 grups, subdividits en 2 o 3 professors per practica.)\n— Conèixer i entendre el concepte i les possibilitats de la teràpia cel·lular i la medicina regenerativa.\n— Diferenciar les fonts de cèl·lules per a estratègies terapèutiques.\n— Conèixer els protocols per als cultius cel·lulars, i adquirir la capacitat de fer cultius cel·lulars.\n— Conèixer els diferents tipus de cèl·lules mare i les seves característiques.\n— Conèixer els diferents tipus de cèl·lules mare adultes segons l’origen i potencialitat.\n— Entendre els mecanismes d’autorenovació i expansió.\n— Conèixer les cèl·lules mare pluripotents.\n— Descobrir els diferents mecanismes per obtenir cèl·lules mare pluripotents.\n— Conèixer les diferents fonts de cèl·lules mare adultes i les seves possibles aplicacions.\n— Entendre el concepte de nínxol cel·lular.\n— Entendre els diferents mecanismes de la diferenciació cel·lular i les seves aplicacions en cèl·lules mare.\n— Conèixer el paper de l’entorn físic en enginyeria de teixits i medicina regenerativa\n— Comprendre els efectes dels estímuls físics en la resposta cel·lular.\n— Conèixer els principals tipus d’esquelets (scaffolds) emprats en regeneració tissular.\n— Conèixer els principals tipus i mètodes d’obtenció d’esquelets (scaffolds) naturals per a la regeneració d’òrgans i teixits.\n— Conèixer els principis generals dels bioreactors per a l’enginyeria de teixits.\n— Conèixer les especificitats dels bioreactors per als diferents teixits/òrgans.\n— Conèixer les teràpies cel·lulars consolidades i la seva exclusió de la llei del medicament.\n— Conèixer els avanços de la substitució i reparació cel·lular en diferents malalties.\n— Entendre les teràpies protectores basades en factors tròfics.\n— Conèixer la legislació sobre teràpia gènica i cel·lular.\n— Descobrir els protocols i procediments per fer recerca translacional amb teràpia gènica i cel·lular.\n1. Introducció cel·lular i gènica\n1.1. Introducció a l’assignatura\n1.2. La cèl·lula, breu recordatori a l’estructura cel·lular i la formació de teixits.\n1.3. Expressió gènica: estructura dels gens. Introducció a l’anàlisi genòmic\n2. Cèl·lules mare i teràpia cel·lular\n2.7. Teràpia gènica ex vivo\n2.8. Teràpia cel·lular immunomoduladora i inflamatòria\n2.9. Paper de l’entorn físic en enginyeria de teixits i medicina regenerativa\n2.10. Efectes dels estímuls físics en la resposta cel·lular\n3. Producció en bioreactors\n3.1. Principis generals dels bioreactors per a enginyeria de teixits\n4. Esquelets (scaffolds)\n4.1. Principals tipus d’esquelets (scaffolds) artificials emprats en regeneració tissular\n4.2. Tipus i mètodes d’esquelets (scaffolds) naturals per a la regeneració d’òrgans i teixits\n4.3. Bioimpresió 3D\n5. Medicina regenerativa\n5.1. Trasplantament i seguiment in vivo.\nEl programa docent està pensat per ser impartit en classes presencials magistrals (duració màxima de 50 min), seminaris (duració màxima de 50 minuts), i pràctiques (duració de 1,5 hores cada una). Algunes parts d’aquest programa hauran de ser treballades pels alumnes de forma no presencial (autoaprenentatge) a partir de la cerca d’informació, presentacions orals i escrites, informes autoavaluatius, etc.\nPer tal d’aprofitar adientment les sessions presencials de pràctiques i problemes, cal que l’alumne vingui amb els conceptes bàsics compresos explicats en les sessions magistrals. A més a més, és molt convenient haver treballat no presencialment (de forma individual o en grup) sobre conceptes i tècniques anteriorment explicades i que es trobaran prèviament penjades a la intranet de l’assignatura.\nLa duració de cada sessió pràctica de 1,5 o 2 hores.\nEls seminaris es basaran en aprofundir en noves estratègies terapèutiques i aspectes relacionats. Es facilitarà material bibliogràfic en forma d’article científic o revisió actualitzada, o bé es penjaran presentacions al Campus que l’alumne haurà d’haver llegit abans del seminari. Els seminaris requereixen la participació activa de l’estudiant, ja que la majoria estaran basats en “aprenentatge per problemes”. Al final de cada bloc temàtic dels seminaris es farà una pregunta breu o un test.\nPels treballs dirigits, els estudiants faran, en grups de 3-4, exposicions sobre processos bàsics sobre bioreactors que hauran preparat i presentat per escrit uns dies abans. Aquests projectes es presentaran oralment a la resta de la classe i hi haurà un temps de discussió. Aquesta activitat serà en anglès.\nL’avaluació dels continguts, habilitats i competències adquirides es realitzarà d’acord als següents apartats:\n1.- Les sessions pràctiques s’avaluaran tenint en compte l’assistència i la realització d’un breu qüestionari al final de les mateixes. Per tant, és imprescindible l’assistència de l’alumne a les sessions de pràctiques o de problemes per a ser avaluat. Aquesta part representa un 10% de l’avaluació global de l’assignatura.\n2.- Els seminaris s’avaluaran tenint en compte la participació dels estudiants i la formulació d’una pregunta relacionada al final de cada bloc temàtic. Per tant, és imprescindible l’assistència de l’alumne a les sessions de seminaris i la seva participació activa per ser avaluat. Aquesta part representa un 15% de l’avaluació global de l’assignatura.\n3.- Preparació i exposició del treball dirigit de les pràctiques de bioreactors. En els primers seminaris del curs es platejaran uns problemes sobre bioreactors que els alumnes hauran de treballar al llarg de tot el curs. A mitjan curs es farà una sessió pràctica sobre el treball de processos bàsics sobre bioreactors i a final de curs es farà la presentació final davant els companys i professors (10 minuts de presentació i 10 de discussió i defensa). Representa el 35% de l’avaluació global.\n4.- Prova de síntesi formada per 5 preguntes curtes i/o exercicis numèrics. S’inclourà tot el temari, incloent les classes magistrals, seminaris i practiques. Aquesta part representarà el 40% de l’avaluació global. Serà necessari superar un 30% de l’examen per superar l’assignatura.\nEs considera que l’alumne ha d’aprofitar al màxim els recursos i les eines amb què es farà l’assignatura, per adquirir les competències i els objectius proposats. Per això, a més dels sistemes d’avaluació, es valorarà positivament la participació activa de l’estudiant en les sessions teòriques, als seminaris i classes pràctiques.\nEs convocarà una sessió per a la consulta dels resultats obtinguts a la prova de síntesi d’acord amb els terminis i la normativa que estigui vigent.\nAquells alumnes que s’hagin presentat a totes les probes de l’assignatura i que no assoleixin els coneixements suficients per aprovar podran optar a la reavaluació, la qual constarà d’un examen de 5 preguntes curtes de tot el contingut del curs. Serà necessari superar un 30% de l’examen per superar l’assignatura i que la nota mitjana superi el 5. La nota màxima de la reavaluació serà d’aprovat.\nUna prova única de quinze preguntes curtes que inclou els coneixements tant teòrics com pràctics.\n1. Bloc temàtics i/o continguts modificats:\nS’han modificat els continguts de les parts pràctiques que al no poder ser presencials s’han buscats videos representatius de cada practica. Tot i això, s’ha acordat amb els estudiants que la part de pràctiques no serà avaluada (1 punt sobre 10) i per tant es puntuará l’assignatura sobre un total de 9\n2. Canvis en la metodologia docent i activitats formatives.\nPublicacions al Campus Virtual (CV) de PowerPoint sense explicacions\nPublicacions de PowerPoint amb explicacions de cada imatge\nPublicacions de PowerPoint amb veu\nVídeos docents de pràctiques\nXats oberts en el campus virtual\nPresentacions de vídeos per part de l’alumnat\nLa part de seminaris s’ha basat en artícles científics com es fa habitualment, tot i això, com la discusió presencial no es possible, els alumnes han de contestar a un petit questionari i en acabar en termini per entregar aquest, el professor penja el questionari resolt i un petit resum dels items més destacats dels artícles.\nAlgunes parts de l’assignatura com la presentació del treball es fa mitjançant grabacions per part de l’alumnat.\n3.Canvis en el sistema d’avaluació que no estaven contemplats al PD\nRespecte a l’avaluació continuada\nS’han introduït qüestionaris al CV com a part de l’avaluació continuada\nS’han proposat treballs per enviar a traves del correu electrònic\nLa part pràctica no s’avaluarà, tal i com s’ha acordat amb els estudiants.\nRespecte a la prova de síntesi:\nEs faran del proves de síntesi en format de preguntes curtes a través del CV\nRespecte a l’avaluació única:\nS’han acceptat totes les sol·licituds rebudes.


Idea la teva ciutat - La Panera\nIdea la teva ciutat\n29.01.2009 — 01.04.2009\nIDEA la teva ciutat és un material pedagògic que es deixarà en préstec a les escoles perquè hi puguin treballar els nens i nenes d’educació primària.\nAquest projecte va néixer a partir d’una activitat familiar realitzada durant el transcurs de l’exposició de Jordi Colomer al Centre d’Art la Panera. En ella, es posava a l’abast del públic una recreació a escala més gran d’un arquitecton de Malèvitx, per tal que cadascú pogués realitzar el seu propi edifici o ciutat.\nEls arquitectons (1919) foren maquetes-escultures de guix de petites dimensions, estrictament ortogonals i que suposaren el trasllat dels conceptes del suprematisme, inicialment desenvolupats en la pintura, cap a l’arquitectura. Aquestes maquetes, realitzades en dos models, horitzontal i vertical, serviren a Jordi Colomer com a inspiració per a l’obra Anarkitecton (2008), i s’assimilen formalment a altres obres de Colomer com Les Villes (2002) o A, B, C, etc. (1999), en què apareixen recreacions de ciutats realitzades a partir de petites peces de fusta.\nQuan la caixa IDEA la teva ciutat viatgi a la vostra escola, hi trobareu, a l’interior, un full d’instruccions i més documentació per a la correcta utilització de la caixa.\nA través d’aquest projecte podreu treballar conceptes relacionats amb la història de l’art, amb llenguatges que treballen les tres dimensions, com l’escultura o l’arquitectura, o incloure els vostres propis arquitectons en les vostres produccions artístiques, tal com vam tenir ocasió de veure a l’exposició d’en Jordi Colomer.\nDescarregar sol·licitud caixa (PDF)


El PSC fa avui assemblea per valorar els resultats del 22 M - Ràdio Premià de Mar\nEl PSC fa avui assemblea per valorar els resultats del 22 M\nPosted By: Joaquim Aguilar 2011-06-09\nEl PSC de Premià de Mar celebra aquest vespre assemblea per valorar els resultats electorals del 22 de maig. En l’assemblea, l’Executiva del partit demanarà a l’Agrupació un nou recolzament a la seva gestió amb la vista posada en el congrés dels socialistes del proper mes d’octubre. Els socialistes acordaran també el seu posicionament en el ple de Constitució de dissabte i la seva línia de treball durant el proper mandat.\nEl PSC de Premià de Mar celebra aquest vespre una assemblea important, a cavall entre la celebració de les eleccions municipals i el ple de Constitució de dissabte. Passades prop de tres setmanes de les eleccions del 22 de maig, l’assemblea dels socialistes premianencs analitzarà aquest vespre els resultats dels comicis com ha explicat a Premià Notícies el seu primer secretari, Tomàs Esteban.\nMés enllà d’aquestes valoracions, i arran precisament dels resultats electorals dels socialistes premianencs, es posarà a consideració de l’Agrupació un nou recolzament a l’actual Executiva. Tomàs Esteban ha destacat que cal tenir present que els socialistes es troben en un situació precongressual a partir de la qual s’haurà de renovar l’Executiva. El tercer gran eix de l’assemblea d’avui del PSC serà la postura que ha de prendre el partit en la votació del ple de Constitució de dissabte i la línia de treball del grup municipal durant el mandat 2011-2015.\nL’assemblea del PSC s’ha convocat al local dels socialistes del passatge Prim a les 8 del vespre en primera convocatòria i a 2/4 de 9 en segona. En el nostre informatiu de demà us explicarem el que s’hagi acordat en aquesta assemblea.\nBe the first to comment on "El PSC fa avui assemblea per valorar els resultats del 22 M"


Mart – Capvespre\nPosted By: Jaume 20 febrer, 2021\nPierre Teilhard de Chardin, teòleg jesuïta, filòsof i paleontòleg, estudiant l’origen de l’home a la Terra va fer seva la teoria evolucionista de Darwin, alhora que la conciliava amb la doctrina catòlica. Sostenia que al món –i a l’Univers– es produïa una evolució total partint de la matèria com un primer estadi –al qual anomenava punt alfa— fins arribar a l’estat omega, consistent en la seva espiritualització.\nUna teoria optimista que, contemplant la humanitat, em sembla encertada en bona mesura, però això, sobretot en el camp de la ciència i de la tecnologia, però no pel que fa al seu comportament, si contemplo la maldat a la qual arriba l’ésser humà.\nPerò contemplant el prodigi que és l’aterratge de la nau de la Nasa al planeta Mart no puc dubtar gens de l’enorme progrés de la ciència i de la tècnica. I tot i pensar que es pot girar en contra del planeta i de la mateixa humanitat, valoro els molts aspectes positius, els immensos avenços als que ens porta el progrés. Però perquè sigui positiu cal que l’ètica, la cultura, la filosofia també avancin a semblant ritme.\nI això no ens vindrà per un procés evolutiu natural sinó que cal que fem fortes les idees positives perquè guiïn el progrés.\nSigues el primer en comentar on "Mart"


Compromís acusa al PP d’aprovar unes ordenances municipals discriminatòries – Compromís per Catarroja\nPublicat el 21 Gener 2012 en General\nEl portaveu del Bloc-Compromís en l’ajuntament de Catarroja, Jesús Monzó, ha lamentat que el PP haja votat en contra de les esmenes presentades pel seu grup i haja propiciat així l’aprovació d’unes ordenances municipals que no tracten a totes les famílies per igual encara que tinguen la mateixa situació econòmica.\nSegons Monzó “les ordenances estableixen ajudes a les famílies que tenen pocs recursos econòmics i tenen família per via biològica. En canvi si s’adopta l’edat límit que s’ha fixat per a rebre ajuda són els dos anys d’edat per al menor, cosa incomprensible, tenint en compte” -afirma el portaveu de Compromís- “que en la majoria dels casos el menor adoptat té més de 2 anys, encara més si es tracta d’un grup de germans”.\nAixí mateix Monzó ha advertit que les famílies que acullen a menors estan totalment discriminades perquè el PP no ha volgut ni contemplar aquesta possibilitat. Des de Compromís entenem que una vegada més el PP de Catarroja ha tornat a vulnerar els drets dels catarrogins, si es fa una ordenança s’ha de fer correctament i no amb presses i per a guanyar vots.\nMonzó també ha acusat al PP de fer una ordenança sense especificar quins són els productes de primera necessitat que podran comprar els beneficiaris. No podem permetre, afirma Monzó, que enguany es repetisca de nou el que va passar l’any passat; amb els diners del Pla es compraven vestits, electrodomèstics i televisions de plasma.\nPodeu descarregar-vos les esmenes clicant este enllaç i a la nostra secció de Documents i Descàrregues.\nArxivat en: General Benestar Social, Pla Solidaritat\n← Compromís censura que el govern puge indiscrimadament les taxes per ús d’unes instal•lacions esportives en estat “lamentable”\nCompromís denuncia les mentides de l’alcadessa i la falta de transparència en relació a Nou Mil•lenni →


Brañavieja-El Cuchillón-Cotamañinos-Brañavieja - Senderisme\n> Brañavieja-El Cuchillón-Cotamañinos-Brañavieja\nPerfil Brañavieja-El Cuchillón-Cotamañinos-Brañavieja\nDescripció Brañavieja-El Cuchillón-Cotamañinos-Brañavieja\nAbiada és la població de sortida i arribada de la ruta Brañavieja-El Cuchillón-Cotamañinos-Brañavieja. Quan em vaig animar a realitzar aquesta assequible aventura circular, les vistes que vaig trobar en els seus 12.23 km i 2516 m de desnivell acumulat no em van deixar indiferent.\nPer als que vulguin saber més d'aquesta ruta, l'altitud més alta va ser de 2164 m i la més baixa de 903 m. Això ens porta, tenint en compte el punt de partida Abiada, a un desnivell positiu de 902 m i negatiu de 1614.\nNo pot faltar entre les vostres rutes preferides. Si viviu per aquí a prop o si esteu de passada, cal deixar-se veure per la ruta Brañavieja-El Cuchillón-Cotamañinos-Brañavieja.\nBrañavieja-El Cuchillón-Cotamañinos-Brañavieja (En español)\nBrañavieja-Pico Cordel-Iján-Cueto de la Horcada-Brañavieja (a 0.00km)\nBraña Vieja-Cueto de la Horcada-Peña Cuencagen (a 0.00km)\nBrañavieja-Pico del Cordel (a 0.00km)\nMazandrero - Valdecebollas - Brañosera (a 2.26km)\nMazandrero-Gulatrapa-Puente Dé-Soto (a 2.26km)


Mapes de Taradell - Ajuntament de Taradell\nAqui hi trobareu diferents mapes del municipi amb informació molt variada: carrerer amb equipaments i límits administratius, mapa topogràfic, dades del cadastre, mapa urbanístic del municipi, el registre de planejament urbanístic (POUM), etcètera.\nSegons el nomenclàtor de la Diputació de Barcelona.\nCercador de carrers de la Diputació de Barcelona.\nSITMUN - DIBA\nSistema d'Informació Territorial Municipa. Dades sobre usos de sòl, geologia, cadastre i un llarg etcètera.\nMapa urbanístic de Taradell\nDades del planejament (POUM) de Taradell: normes, desenvolupament, usos del sòl...\nVisualitzador avançat de l'Institut Cartogràfic i Geològic de Catalunya


DIARI DE DAVID ELVIRA: 03/2011\nQualitat sanitària en temps de crisis, un debat pendent?\nSembla que ens llancem a analitzar la situació del sistema sanitari sense preguntar-nos en profunditat si les reflexions que emetem responen allò que realment és important (que no necessàriament urgent). Si és important encertar en les respostes, és essencial saber què preguntem, com ho preguntem, quan ho preguntem i a qui ho preguntem. Si no atinem a preguntar bé, de poc servirà queixar-nos de la manca de solidesa, transcendència , robustesa o qualitat de les respostes que alguns “opinadors” socials i del sistema ens donen sobre el futur de la salut del nostre model sanitari. La frivolitat analítica, millor deixar-la per carn de tertúlia periodística.\nÉs per tot això que m’ha interessat l’editorial que el Dr. Repullo escriu al darrer número de la “Revista de Calidad Asistencial”. Per tots coneguts i sense deixar indiferent a ningú, el Dr. Repullo encerta en aquesta nota tant en la pregunta que s’autoformula, com en la síntesi de les recomanacions que emanen del seu diagnòstic de situació. Es trobava a faltar una reflexió sintètica (encara que no sempre compartida en els detalls) com la que al meu entendre proposa el cap de Planificació de l’Escola Nacional de Sanitat.\nDavant l’efervescència del debat de la sostenibilitat del Sistema Nacional de Salut (debat com sempre liderat per Catalunya i posposat a la resta de l’Estat per obligacions del calendari electoral, bàsicament), s’agraeix que algú delimiti correctament el que en preocupa: “¿podrem sostenir el SNS en les actuals condicions d’universalitat, amplitud de cartera prestacional, accessibilitat geogràfica i temporal, i qualitat assistencial? “ El Dr. Repullo aposta per un “si” condicionat a unes reformes que em permetré “rellegir”. Per començar tres elements de context a tenir en compte:\nHi ha baixos costos dels “errors pressupostaris”: els rendiments marginals plans en els guanys en salut que suposa l’actual nivell de despesa sanitària ens fan tan difícil obtenir guanys significatius en salut com a fruit d’un increment puntual de la despesa, com empitjorar significativament si ens equivoquem en la redistribució dels recursos sanitaris pràcticament “congelats” del proper quinquenni (pel que ens avancen). Per tant toca més ajustar que retallar.\nHem generat reserva “muscular” en el sistema: el diferencial notable de creixement pressupostari sobre el PIB dels darrers anys ens permet tenir reserves suficients pels ajustos. Però múscul no és greix i cal destriar el gra de la palla per no confondre un augment de pes (fruit de la tonificació muscular dels darrers anys ) amb “pràctiques sedentàries” del sistema sanitari.\nLa normalitat habitual no és garantia de qualitat: cal reconèixer que part del “teixit adipós” intrínsec del sistema sanitari és fruit de la comoditat d’acceptar com a “normal” la pràctica “habitual” (en alguns casos “atolondrada” com es refereix l’autor). Un cop d’ull a pràctiques clíniques diferencials injustificades entre territoris ens ha de fer saltar les alarmes amb més freqüència del que fins ara es fa (imprescindible, per tant, conèixer-les prèviament!).\nUn punt de reflexió sobre el marc d’anàlisi descrit fins el moment: no hi ha culpables (els ciutadans ni apareixen). Si hem de mirar a algú a qui llegir en primera instància la cartilla m’inclinaria, segurament, pels meso-gestors que dissenyen incentius clínics perversos. En tot cas, més que aflorar errors, m’inclino per parlar dels eufemístics “potencials de millora”. En una relectura lliure del Dr. Repullo m’inclinaria per:\nCreure’ns l’eficiència i moure els recursos intrasectorialment: un sistema sanitari sense parets, integrat, integral, eficient i productiu implica que els recursos segueixin el pacient i no quedin captius del terciarisme mal ubicat. És obvi, però: serà que els sistemes de pagament hospitalari existents estan pervertits per criteris poc clínics i més per criteris de recerca, prestigi professional i innovació que encareixen la pràctica habitual?\nEl tractament crònic, el desllorigador: gastem i invertim en salut per aportar resultats (“outcomes”) no productes (“outputs”) i per això ens hem de centrar en aportar valor a través de centrar-nos en allò que és efectiu, greu (garantia d’equitat) i eficient. El tractament al malalt crònic ha estat i segueix essent el màxim exponent de les potencials millores organitzacionals i clíniques. O és que no tenim clar que el que fa car el sistema no és el terciarisme sinó pagar la cronicitat o la banalitat a “preu de terciari”?\nEls sanitaris, servidors públics: el temps i la “laboralització” creixent d’alguns col·lectius professionals ha donat lloc a una desafecció creixent entre el professional sanitari i el seu compromís comunitari. Un element que era intrínsec a l’exercici de la seva professió s’ha diluït en aquesta societat que alguns qualifiquen de creixentment “líquida”. Reprendre el protagonisme de la reforma sanitària des del dia a dia de l’assistència és un imperatiu i per tant cal recuperar, a tots els nivell de gestió, el discurs dels valors que hi ha darrera la creació, consolidació i sosteniment d’un sistema nacional de salut com el nostre. O és que no estan vigents els nostres compromisos cap a les generacions que en precedeixen i ens segueixen?\nM’apunto, per tant, a les reflexions finals de l’autor: tots els actors del sistema, en base a les nostres responsabilitats, hem de treballar contra el “confortable estat del malestar” evitant que altres, amb interessos allunyats de l’interès comú, trobin una escletxa per perpetuar o introduir interessos purament particulars.\nPublicat per David a 2:26 p. m. Cap comentari:\nÉs interessant fer un cop d’ull i reflexionar sobre el comentari que en darrer número de “Gestión Clínica y Sanitaria” fa el Dr. Pons (Departament de Salut). En la seva contribució analitza l’article de Benach J. i altres (“Reducing the health inequalities associated with employment conditions. BMJ.2010;340:c2154”). L’article en qüestió recorda que existeix una relació entre atur, precarietat laboral, condicions de treball i nivell de salut. En un moment de profunda crisi econòmica que ha disparat l’atur (en el cas espanyol clarament jove i feminitzat i amb percentatges del 20%), reflexions d’aquest tipus són més que oportunes.\nEns recorden els autors que treballar per una major equitat en els sistemes de benestar pot reduir el “gap” en salut i que per tant un dels elements més rellevants per generar salut és aplicar “salut en totes les polítiques”. A Catalunya portem anys estudiant, prioritzant i aplicant una política de salut pública reforçada a través d’una llei pròpia i pionera i amb el disseny i l’aplicació de programes d’impacte que han fet bona l’estratègia per disposar d’escoles, treballs i barris saludables.\nComparteixo una de les afirmacions que l’autor fa en el seu comentari: “...no es tanto el bienestar global de una sociedad lo que influye en la salud, sino como se distribuye entre sus miembros dicho bienestar...”. Avui més que mai, les polítiques de cohesió social tornen a ser bàsiques per assegurar que la crisi econòmica no impactarà sobre el capital de salut de la nostre societat (veure http://www.emconet.org). Avui fer política sanitària ha de passar per fomentar estratègies de promoció, prevenció i protecció de la salut, no tan sols perquè són clarament més cost efectives sinó perquè són clarament més sostenibles i robustes al llarg del temps. Al mateix temps la millor política de salut pública en aquest moments és segurament fer polítiques de cohesió ja que són múltiples les evidències que demostren la relació entre el nivell de desigualtat i la salut (mortalitat cardiovascular, embaràs adolescent, obesitat, addiccions...). El Dr. Pons ens recorda com ja Virchow afirmava que la medicina, malgrat l’aplastant paradigma biològic imperant en l’actualitat, era i és una ciència social i que la política no és més que la medicina a gran escala. Prenem nota per garantir que en aquest sentit passem de la “medicina basada en l’evidència” a les “polítiques basades en l’evidència”.\nPublicat per David a 5:00 p. m. Cap comentari:\nQualitat sanitària en temps de crisis, un debat pe...


COM MÉS SEREM, MÉS RIUREM | Ramon Camats\n« ON ÉS L’ESCRIPTURA?\nAL “DICCIONARIO” DE LA RAE LI CREIX EL NAS. »\n18/10/2014 per Ramon Camats\n«A un príncep li cal saber actuar com la bèstia i com l’home (…) Tenint, doncs, el príncep necessitat de saber ser com les bèsties, de totes elles ha de triar entre la guineu i el lleó, perquè el lleó no se sap defensar de les trampes, ni la guineu dels llops. Cal, doncs, ésser guineu per a conèixer les trampes i lleó per a espantar els llops. Aquells que només saben ser lleó, no en saben prou». Aquestes frases són escrites al capítol XVII del llibre més conegut de Maquiavel, capítol que du el significatiu títol: De com els prínceps han de mantenir la paraula donada.\nJa se sap, per a guanyar a un adversari més fort cal emprar l’astúcia. Hi ha munió d’exemples, més enllà del clàssic David contra Goliat, en què el feble ha vençut al poderós. De vegades, vèncer no és tant derrotar com defugir. Així, per a un home, vèncer un ós no és tant fer-li la pell com evitar la seva mortal abraçada. En el conflicte polític entre Catalunya i l’estat espanyol, en què només el primer té el poder de la força, el segon no pot aspirar més que a tenir la força de la raó. La consulta, prou ho sabíem, no havia de celebrar-se segons la legalitat impugnada del decret que la convocava. Només hi havia dues possibilitats: l’enfrontament directe o el regateig del futbolista. Mas, ja ho havia anunciat a qui tenia orelles per sentir, ha preferit l’estratègia sense èpica a la dubtosa èpica del fracàs. Ha preferit ser la guineu que evita les trampes al lleó que hi cau. Aquests darrers dies hem sentit de tot sobre el tema, i hem assistit també al penós espectacle dels nostres representants polítics barallant-se per l’accessori i oblidant l’essencial. Qui no sabia que la consulta no tenia altre valor que deixar testimoni de la voluntat dels catalans? Qui no tenia present que el més important era que hi hagués urnes i votants i vots? Qui ignora que l’essencial és que puguem comptar els vots a cadascuna de les meses i no des de l’aire, a ull, amb un helicòpter?\nEl que convertirà la consulta del 9 de novembre en un referèndum no és una formalitat de més o de menys, sinó el nombre de participants i el sentit del seu vot. Arreu d’Europa miraran això, més que cap altra cosa. Ja saben arreu que és l’estat espanyol qui no ens deixa votar i que no tenim més recurs que aquest.\nNo és un paper signat davant del jutge, del regidor o del capellà el que constitueix una parella, sinó la voluntat de ser-ho. De la mateixa manera que el llibre de família no la manté unida si un dels dos no vol. Anem a votar i que uns papers, ara sí, les paperetes del SÍ-SÍ diguin arreu, ben clar i ben fort, què volem els catalans.\nArxivat a Participació | 1 comentari\na 19/10/2014 a 15:51 | Respon M.Dolors\nAquests polítics catalans es barallen per la palla i no s’adonen que perdran el gra.\nBenestar CATALUNYA Cultura DISCRIMINACIÓ Economia Educació FALANGITO FEIXISME Filosofia franquisme HOMO HOMINI LUPUS Igualtat INDEPENDÈNCIA Justicia JUSTÍCIA LLIBERTAT PRESOS POLÍTICS Participació Política Política Catalana Política espanyola Política general PP PRESOS POLÍTICS PROCÉS D'INDEPENDÈNCIA Radicalitat democràtica REFERÈNDUM D'INDEPENDÈNCIA Sanitat Societat SOCIOLOGIA Treball


RodaMots - riure per sota el nas\nriure per sota el nas\nDilluns, 30 de maig del 2011 / 2721\nRiure discretament, dissimulant; alegrar-se d’alguna cosa sense deixar-ho veure.\nEn veure’ls tan enfadats, ell reia per sota el nas; ho havia fet precisament perquè s’empipessin.\nA banda de riure’s per baix (o per davall) del nas, en valencià també s’usen, amb el mateix sentit, riure’s per davall del bigot, riure’s a barra catxa i riatxar-se.\nEtimologia de sota\nDel llatí vulgar subta, variant del clàssic subtus, mateix significat (origen de la variant en català antic sots), segons el model del llatí infra i d’altres duplicats llatins com super/supra, inter/intra, circum/circa, foris/foras.\nLa vigília de Reis, amb tot el cerimonial de les sabates de cada u vora el plat buit, les patates i l’aigua per als camells, el xampany i les tres copes per als Senyors Reis… L’endemà al matí, els pares venien a despertar-nos, i, invariablement, el pare, esforçant-se perquè no se li escapés el riure per sota el nas, posava cara de circumstàncies i ens aconsellava que ens preparéssim per al pitjor, perquè havia donat una ullada al despatx i li havia semblat que tot eren papers i més papers… Ho sabíem de cada any, que era una broma, però ho deia amb tanta convicció que cada any sentíem un moment l’esgarrifança del dubte.\nRamon Folch i Camarasa, Bon dia, pare! (Barcelona: Laia, 1980 ), pàg. 137\nEn Llaneras va mirar de trobar el to més convincent possible.\n—En el futur seran possibles els viatges pel temps. El govern català del 2015 m’ha enviat per alliberar-lo de la mort.\nEn Companys reia per sota el nas, mentre es servia una copa de conyac.\n—Ja és trist, que l’únic que vingui a salvar-me estigui tocat del bolet.\nToni Soler, L’última carta de Companys (Barcelona: Columna, 2009)\nSi fa un parell de setmanes ensumàvem els mots i la setmana passada ens faltaven ulls per veure’ls, aquesta continuarem amb un sentit, però una mica diferent: el de l’humor, que de tant en tant bé va riure una estona, ni que sigui per sota el nas.\n«Ramon Folch i Camarasa, escriptor i traductor», entrevistat per David Pagès (arxiu PDF)\nEls cinc mots de la setmana passada (locucions i frases fetes relacionades amb l'ull)\nun ull de la cararialla


Rodel 18 mm GOLD rodaments | RUBI Tools\nRodel 18 mm GOLD rodaments\nEl rodel de Ø 18 mm GOLD amb rodaments de RUBI incorpora una rulina fabricada en carbur de tungstè amb un recobriment de nitrur de titani, muntada sobre rodaments de boles d'alta resistència. Aquest recobriment, especial, incrementa la resistència al desgast de la pròpia rulina donant com a resultat un major rendiment de l'eina, i els rodaments eliminen tota fricció entre rulina i eix, augmentant així la vida del conjunt del rodel.\nL'exclusiu mecanitzat i afilat de la rulina del rodel de Ø 18 mm GOLD amb rodaments de RUBI permeten, a aquest rodel, oferir una excepcional qualitat en el ratllat tant de rajoles ceràmiques de gres porcelànic (tipus BIa) com de rajoles de gres esmaltat ( tipus BIIa) o extruït (AI).\nLa incisió de la rulina del rodel de Ø 18 mm GOLD amb rodaments és neta i poc profunda, però gràcies al seu gran diàmetre l'usuari pot exigir-li una major incisió en materials més durs sense risc a danyar el tall de la rulina.\nEl rodel de Ø 18 mm GOLD amb rodaments de RUBI permet obtenir talls sense desportillado en l'esmalt ni desviacions. En el cas concret del rodel de Ø 18 mm GOLD amb rodaments, el professional disposa d'una eina especialment recomanada per a aquells casos en què és necessari realitzar diverses incisions en la mateixa línia de tall, a causa d'una gran duresa del material o de la seva esmalt.\nEl mànec del rodel de Ø 18 mm GOLD amb rodaments de RUBI (protegit sota patent) és un perfil d'acer rectificat, que ofereix al professional la màxima precisió, per la seva exclusiu disseny amb triple estriat, i una alta resistència al desgast.\nAmb el rodel de Ø 18 mm. GOLD amb rodaments obtindrem els millors resultats en qualitat i precisió de tall, combinats amb una gran durada del rodel, gràcies al seu recobriment i l'exclusiu sistema de muntatge sobre rodaments que elimina la fricció amb l'eix.\nReferències i Models per a Rodel 18 mm GOLD rodaments


FUTBOL PIRINEUS: MEMORIES D'OSLO (3)\nEl segon dia de curs va començar amb la intervenció de Patrick Gaser (Activitats Socials d'UEFA), que va parlar del "Respecte" (per exemple, la campanya d'intercanvi de samarretes) i, de les activitats relacionades (anti-racisme, discapacitats, països amb guerres, etc.). Va assenyalar el gran nombre d'activitats que s'havien fet a Polònia i Ucraïna durant l'EURO2012.\nA continuació, Maria Wilson (Irlanda del Nord), va parlar del futbol com eina d'integració amb el programa "Football for all" (Futbol per tots), per tal d'integrar diferents minories ètniques, l'eliminació del racisme, les diferents consideracions culturals, gent sense llar, etc.\nSabina Huseynova i Yusif Valiyev (Azerbaijàn), van parlar del futbol per discapacitats. Van començar creant equips de futsal per sords i, el següent pas és introduir-ho a homes amb discapacitats cerebrals i, per a dones. Van explicar que es troben amb els problemes clàssics: falta d'infrastructures, sponsors, etc.\nFinalment, Luca Balduzzi (Suïssa), va explicar els programes socials que es fan al seu país.\nDesprés d'un petit descans, es va parlar de la integració entre el Futbol Base i el Futbol Professional. L'ex jugador Bodo Menze, ara Director del Futbol Base al Schalke 04, va parlar del sistema alemany. Va explicar que, després de la desfeta a l'EURO2000, es va implantar el sistema "d'Acadèmies" al seu país. Va explicar l'estructura (entrenaments, col·legis pels jugadors, etc). Va recordar que jugadors con Neuer (Bayern) o Ozil (R. Madrid), han sortit d'aquesta Acadèmia. Posteriorment, va parlar dels Projectes de tipus social que porta a càrrec el Club, donat que està en una zona amb forta inmigració.\nTarje Jacobsen i Terje Myrseth (Molde FK), ens van explicar la seva estructura i funcionament, tenint en compte les seves peculiaritats. Molde és una ciutat d'uns 25000 habitants i, han aconseguit implicar a tota la població amb el Club. Una vegada més, el paper dels voluntaris és fonamental. La seva Junta Directiva està organitzada de tal manera que cada membre té assignat un equip del Club per assegurar el bon intercanvi d'informació.\nFinalment, Hallvar Thoresen (Noruega FA), ens va introduir a la sessió pràctica.\nAquesta es va desenvolupar al Club Heming IL, un club multiesportiu; la questió dels voluntaris es va tornar a veure un cop més: mentre els nens entrenen, hi ha pares i mares que han preparat cafè, té o pastissos per a la gent que va a veure l'entrenament (això és molt típic en aquests païssos; jo ja ho havia viscut a Alemanya quan vaig organitzar un Campus amb un col·lega).\nTal i com ja hem dit anteriorment, els jocs de possessió i similars són presents a totes les sessions d'entrenament des dels 7-8 anys.\nA la tornada, Steffano d'Ottavio i Massimo Tell (Itàlia), ens vàren explicar l'estructura del sector jove de la FIGC. Ara mateix, tenen 3 grans programes en marxa:\n- Futbol a les escoles (per nens de 8 a 10 anys)\n- "Io calcio a 5" (Futsal), per gent d'11 a 14 anys (especialment noies, doncs és on falta més quantitat)\n- "Super classe cup" de 15 a 19 anys, que lliga l'activitat escolar amb el futbol. La classificació depèn dels resultats esportius i de l'activitat escolar (50/50).\nFinalment, es va parlar que es fan activitats per tota Itàlia, especialment, com ja s'ha dit, per captar noies, doncs només el 2% dels jugadors de futbol són noies/dones.\nL'última activitat del dia van ser els Grups de Discussió, dels que parlarè en la propera entrada. Després, el sopar a l'Hotel i, pantalla gegant per veure el Barça v PSG.\nPublicat per Futbol Pirineus a 10:29


Rodes i cobertes Cobertes 26"- 650 preus a Bikeinn, comprar, ofertes\nCobertes - Diàmetre de roda: 26"- 650 ()\nVredestein Black Panther Folding\n$ 41.96 $21.45\n$ 57.5 $30.45\n$ 45.62 $29.45\n$ 50.59 $35.95\n$ 100.59 $64.95\n$ 60.33 $38.95\n$ 45.6 $29.45\n$ 29.17 $19.95\n$ 90.4 $52.95\n$ 64.83 $44.95\n$ 55.54 $27.95\nSchwalbe Range Cruiser HS457 LS\nSchwalbe MarathonGT365 HS475 Wired\n$ 27.4 $17.95\n$ 30.55 $23.95\nA bikeinn, la teva botiga online de ciclisme, sabem com d’important és per tu comprar el millor material. És per això que només et venem els millors productes de Cobertes de les principals marques de ciclisme i al millor preu online. A més a més, et garantim la major seguretat al realitzar la compra online, i t’entreguem ràpidament els productes que més necessites sense que t’hagis de desplaçar. Fes la compra des de qualsevol dispositiu i t’ho portem directament a casa! Ja pots trobar la major selecció de Cobertes al nostre catàleg online de Rodes i cobertes. En només uns quants clics podràs comprar-ho des de casa i t’ho portem en unes hores! Estalvia amb les millors ofertes de Cobertes i llueix les millors marques de ciclisme sense remordiments amb bikeinn. Estalvia temps i diners comprant a bikeinn, la botiga online de ciclisme. Posem al teu abast les últimes novetats de Cobertes de les millors marques de ciclisme com per exemple Schwalbe, Michelin, Chaoyang, Hutchinson, Continental, Msc, Xlc, Massi, Mitas, Vee rubber, Vredestein, Maxxis, Vittoria, Kenda, Wtb, Ritchey, Deli, Deestone, Dutch perfect, Eltin, Mavic.... Mai havia set tant fàcil comprar online tal i com ho demostren les opinions dels clients publicades als llistats de productes de ciclisme. Tenim el catàleg més ampli de Cobertes perquè tinguis milers d’opcions per regalar en les dates més especials: Nadal, aniversaris, el dia de la mare o del pare, rebaixes, Black Friday o el dia que tu vulguis. Si busques una web on poder fer totes les teves compres online de manera ràpida i segura, bikeinn és la millor opció per estalviar temps i diners.Trobaràs la millor selecció de Cobertes del mercat a la teva botiga de ciclisme.


El blog d'en Joan: de gener 2007\nDemà dijous 1 de febrer el Grup Aliança pel Planeta ens convida a lluitar contra el canvi climàtic d’una manera senzilla.\nApagant les llums durant 5 minuts de 19.55 hores a 20.00 hores. D’aquesta manera es denunciarà el malbaratament mundial d’energia que es fa. És una iniciativa que pretén conscienciar la ciutadania d’aquesta problemàtica i que coincidirà amb la sortida de l’informe d’experts climàtics de Nacions Unides aquell mateix dia.\nAquesta és una d’aquelles accions que en un primer moment et sembla que són imperceptibles, que no afecten a ningú, però que tenen algun element que li donen valor. Per una banda el seguiment mediàtic que es dona al tema, durant tot el dia d’avui diferents mitjans i sobretot Internet s’ha fet ressò de la iniciativa. Per altra banda és una acció que es pot quantificar, o almenys això diuen els tècnics, un dia d’aquests sortiran dades de consum sobre l’impacte de l’acció (d’igual forma que són capaços de mesurar el moment de màxim consum de l’estiu o hivern ) i Per acabar, i no per això menys important, cal tenir en compte que iniciatives d’aquest tipus a part de fer-te sentir personalment millor han estat la llavor de moviments com el No a la Guerra.\nÉs mitjançant aquestes iniciatives com podem demostrar que encara tenim força i podem fer alguna cosa per demostrar als governs, empresaris, mitjans i a la societat en general que no som indiferents a com estem, entre tots, tractant al planeta.\nEs veritat que la sensació d’estar sols a casa durant cinc minuts a les fosques pot ser com a mínim curiosa, però com diu un company “La Terra es mereix 5 minuts de descans! Individualment ens costarà mol poc, però l'estalvi energètic pot ser brutal!!”\nPasseu la notícia...i recordeu al capità enciam “els petits canvis són poderosos”\nPublicat per Joan Lleonart a 13:00 1 comentaris\nResposta atrasada, cinc coses que no saps de mi... o no?\nFa molts dies en Miguel hem passava un meme sobre cinc coses que no sap de mi…vaig donar-hi voltes i al final vaig preguntar a alguns amics quines coses podria explicar... total que aquí en van algunes (tot i que segurament alguns ja les coneixeu)\nPuch Condor trail.\nDesprés de passar-me molts mesos anant amunt i avall de les Cinc Sènies a Mataró i al reves amb les derbi Variant de les meves germanes. Em varen donar la oportunitat de comprar-ne una i ja em veieu amunt i avall amb una puch Condor Trail de 49 cc de color vermell. Mirant-ho amb distancia la veritat és que l’estampa devia ser .... (no se quins adjectius posar-hi) però “que me quiten lo bailado”.\nLa meva entrada en el món de l’educació va ser de la mà d’alguns amics, sense saber molt bé alà on em posava varem constituir un centre d’esplai. En aquells moments dins del marc catòlic de l’escola pia Santa Anna, quan algú amb certa confusió va pretendre fer catequesis en comptes d’esplai varem decidir fer-nos grans i independitzar-nos... però això ja son altres historietes que quan em faci vell aniré explicant als meus nets!\nAmb 16 anys em vaig apuntar a unes colònies d’estiu, un xic peculiars, ens convertíem en circ nòmada (i no estic parlant de centres d’interès) durant 5 dies preparàvem un espectacle i la resta de dies de poble en poble a fer-lo en festes majors, de barri o en qualsevol lloc que ens deixàvem. Malabarismes, pallassos, màgia i teatre entre d’altres coses...\nLa història em va enganxar de manera que al cap d’uns anys, vaig fer els possibles per ressuscitar-les (l’entitat que les organitzava les havia deixat de fer) i varem repetir, casa, pobles i algun que altre numero... aquest cop com a responsable de la Caravana.\nCom molta d’altra gent de la ciutat he fet el meu pas pel escenari de la sala cabañas, la ventafocs, el somni de Bagdad, les dones sàvies i altres petits papers o simples col·laboracions. I evidentment no podia faltar els pastorets, fent de Somiel (un dels lloctinents de Satanàs), en aquell moment, i gràcies a les idees i consells d’en Pere Anglas, li varem intentar donar un gir introduint (en el seu monòleg ) un retorn desesperat al seu regne al adonar-se que han perdut en el seu cop d’estat al Bé. Aquest dies em comentaven que part del que varem introduir encara es manté en l’escena.\n15 anys d’escola pia comporten un recorregut molt llarg i concret entorn de la religió catòlica, i així va ser a l’educació que vaig rebre a casa si va afegir la religiosa a l’escola, lectura de l’avengeli i de textos biblics cada any, comunió, catequesis, confirmació...i no només això, monitor de confirmació, representat dels alumnes al consell pastoral... Desprès d’aquest camí i de donar voltes a les coses i a la vida vaig optar per no creure-hi, i com molts sabeu ara soc un activisme de la Laïcitat. Que consti que no amago ni renego d’aquell camí, en tot cas ha estat la meva educació i ha ajudat a formar la persona que soc ara... conec força bé el que dic quan no comparteixo les ideologies de l’església, i quan reclamo la separació de poders estat església, la religiositat és un valor d’àmbit privat de la gent.\nPublicat per Joan Lleonart a 16:13 1 comentaris\nPublicat per Joan Lleonart a 14:32 6 comentaris


Liffey - Comença la histèria col·lectiva pel preu de la benzina\nUna benzinera de Dublin / Foto: Liffey (arxiu)\nLa setmana passada es van poder veure alguns tweets que incloïen una foto d’una benzinera de Mulhuddart (Dublin 15) amb un rètol lluminós que marcava dos euros per litre, un preu que, donada la conjuntura internacional de crisi energètica agreujada ara pel conflicte que enfronta Ucraïna i Rússia, podria consolidar-se i fins i tot augmentar. Així doncs, amb tots aquests ingredients, no és gens estrany que comenci a albirar-se una mica d’histèria col·lectiva i es demanin mesures immediates que alleugin la pressió a la butxaca dels automobilistes.\nEn aquest sentit, sembla que el govern, a fi de mirar de contenir el descontentament generat per la pujada generalitzada de preus, ha començat a estudiar una rebaixa en els impostos que graven el carburant, que entre IVA i taxes representen aproximadament el 60% d’allò que el consumidor acaba pagant. Com que l’IVA es regula per directiva europea, la manera més fàcil de rebaixar el cost serà reduint la taxa del carburant, que és un impost d’àmbit estatal.\nD’altra banda, els taxistes, que tenen la benzina com un dels seus costos més importants, han demanat l’aplicació d’un recàrrec d’emergència d’un euro per a cada carrera, una mesura que no requeriria fer cap canvi al taxímetre, com sí que passa quan hi ha un canvi de tarifes; de fet, l’any 2019 es va acordar d’apujar la tarifa el juliol del 2020, però la pandèmia va fer que es posposés, cosa que ha agreujat les coses entre els que treballen al sector, molt castigat per les restriccions, sobretot durant els confinaments.\nUn altre problema derivat de l’augment de preu del carburant i de la imparable tendència a l’alça és que ja n’hi ha alguns, sobretot la pagesia i els transportistes, que han començat a acumular estoc, fet que, de retruc, agreuja la situació, per la qual cosa s’ha fet una crida a no deixar-se dur pel pànic, altrament podria implementar-se un racionament als sortidors de les benzineres amb un límit màxim de litres per vehicle.


Xàtiva ofereix un curs gratuït d’escaparatisme per als comerços de la ciutat – Blog Ajuntament de Xàtiva\nL’activitat forma part del programa “Carrers del Mercat II”\nXàtiva, 12 d’abril de 2017.- L’Ajuntament de Xàtiva, en col·laboració amb la Universitat Politècnica de València, ha organitzat el curs “Com fer més atractiu l’aparador del teu comerç”, dirigit als comerços del nucli antic, principalment, però obert a tots els comerciants de la ciutat. L’activitat, que es durà a terme del 28 d’abril al 4 de maig, és gratuïta, però requereix d’inscripció prèvia que es pot tramitar a través d’Internet, entrant en el següent enllaç: http://bit.ly/2npzYH6. Es tracta d’un curs de 4 hores de duració que s’impartirà a la Casa de Cultura, en horari de 14 a 16’30h.\nL’activitat formativa s’inclou en el programa “Carrers del Mercat II”, que lidera la regidoria de Promoció Econòmica. En aquest sentit, el primer tinent d’alcalde i regidor de l’àrea, Miquel Lorente, ha declarat que “continuem fent de la formació una eina imprescindible per millorar i singularitzar el nostre comerç. El nostre objectiu és fer de Xàtiva el principal referent comercial de les Comarques Centrals. Estem compromesos en la revitalització dels carrers comercials del Centre Històric. Per això hem reeditat la iniciativa Carrers del Mercat, amb la vista posada en fer d’aquest indret un centre comercial a cel obert que resulte un pol d’atracció per al públic”.\nL’objectiu d’aquest curs és proporcionar unes nocions bàsiques sobre com compondre un espai i crear ambients i estils adequats a la personalitat dels productes de cada comerç, així com aconseguir la major eficàcia en la distribució i presentació de la mercaderia en el seu aparador per tal d’aconseguir un augment de vendes.\n1. L’APARADOR COM A VENEDOR\n2. L’ESPAI FÍSIC D’UN APARADOR\n2.1. Tipus d’aparador\n3. CREACIÓ D’UN APARADOR\nNotícia següent L’Ajuntament durà a terme les tres primeres propostes més votades per la ciutadania\nNotícia anterior Joventut convoca un concurs de fotos pasqüeres


Com vendre casa a la primavera - api.cat\nHome Api\tCom vendre la teva casa a la primavera\nby Anna Gaya March 23, 2015 0 comment\nLa primavera és una estació molt inspiradora per a les persones i per als negocis. El fet que els dies siguin més llargs, les temperatures més suaus i els colors més vius provoca que la gent estigui de millor humor i senti una espècie de transfusió d’energia capaç de reviure-ho tot, també la venda de pisos i cases!\nSi has tingut el teu pis de Lleida en venda durant tot l’hivern sense molt èxit, o bé vols posar-lo ara en venda, toca adaptar-lo a l’estacionalitat. Aquí van alguns consells!\nLa millor època per vendre cases amb jardí, terrassa i balconades.\nQuan la primavera apunta… el que tots estem desitjant és passar més temps fent activitats a l’aire lliure i rebre alguns els primers rajos de sol de l’any. Arriben els dies en què ja pots jugar amb els teus fills al jardí sense preocupar-te pel fred polar, esmorzar a la terrassa o arreglar les plantes que acaben de florir al teu balcó.\nTot això fa que si ara mateix estàs venent una casa amb jardí a Girona, sigui un dels elements més destacables davant les visites. El teu agent API de confiança segur que ja ho té clar, però si estàs present en les visites, destaca com d’agradable és passar temps al jardí de la casa i quins han estat les teves activitats preferides durant tot el temps en el qual has viscut allí. Sens dubte ells també es projectaran gaudint del jardí de la casa els dies assolellats.\nDóna-li un toc primaveral a l’interior i exterior de l’habitatge\nEs tracta de fer que tant l’interior com l’exterior de la casa que vols vendre a Tarragona sigui més atractiva visualment, convidi a somiar i que al comprador potencial li sembli un lloc tan agradable, que s’hi vegi vivint. Alguns trucs per aconseguir aquest efecte:\nPosa gerros amb flors en racons estratègics perquè donin color i frescor a la sensació de buit que produeix una casa quan està en venda sense que hi hagi persones vivint-hi en aquest moment.\nCanvia els tèxtils de la llar per uns altres més alegres, encara que després te’ls emportis. Per exemple, un llit fet amb un nòrdic florejat, uns coixins estampats al sofà, unes cortines amb els colors de tendència d’aquesta primavera 2015…\nSi hi ha jardí, mantén-lo arreglat perquè és un dels principals atractius de l’habitatge. Un jardí ben cuidat amb les seves corresponents flors i plantes milloren la percepció de la casa i et farà guanyar punts.\nEl mateix amb terrasses i balconades. Si tens taules i cadires a fora, que estiguin netes i a punt com per rebre a un convidat en aquest moment.\nI per descomptat, tenir-ho tot net i ordenat, com sempre et destaquem en els post amb consells per vendre un habitatge.\nAnticipar-se a les necessitats de l’estiu\nDesprés de la primavera… arriba l’estiu, la calor abrasadora i les presses per instal·lar els sistemes d’aire condicionat i tendals per no fondre’s al menjador de casa. Si el pis que vols vendre a Salou ja té aire condicionat instal·lat, genial, revisa que funcioni ben i destaca-ho.\nSi no els té, pots pensar a instal·lar-lo per donar-li un valor afegit a l’immoble de cara a la venda. El mateix amb els tendals de balconades i terrasses, després de mesos sense usar-los, convé revisar que es despleguen amb normalitat i que estan nets i presentables.\nQuè et semblen aquests consells per vendre una casa en primavera?


Almenys 40 morts en un doble atemptat amb bomba a Damasc | Internacional | EL PAÍS Catalunya\nAlmenys 40 morts en un doble atemptat amb bomba a Damasc\nLa majoria de les víctimes són pelegrins iraquians, segons el Ministeri d'Exteriors del país veí\nEl Caire 11 MAR 2017 - 14:04\tCET\nUn nen camina al districte rebel de Duma, al nord-est de Damasc. ABD DOUMANY AFP\nAlmenys 40 persones han mort aquest dissabte i més de 120 han resultat ferides en un doble atemptat amb bomba davant d'un cementiri de Damasc, segons ha informat l'Observatori Sirià de Drets Humans. Les dues explosions s'han registrat a la zona del cementiri Bab al Saghir, al barri d'Al Shagur, i una de les deflagracions ha impactat un autobús que hi havia a la zona, segons l'ONG. "Les estadístiques preliminars indiquen la mort de 40 màrtirs iraquians", segons ha confirmat un portaveu d'Exteriors de l'Iraq, Ahmed Jamal, a través d'un comunicat en el qual atribueix els atacs a una "operació criminal terrorista", informa Reuters.\nLa zona colpejada és un barri de la capital siriana ple de mausoleus sunnites, confessió majoritària al país, però també xiïtes, per la qual cosa és lloc de pelegrinatge habitual. Els xiïtes són la branca de l'islam a la qual pertanyen els alauites, a la cúpula de poder a Síria a través de la família el-Asad.\nEls pelegrins xiïtes, sobretot els que van a la mesquita de Sayeda Zeinab, són un dels objectius principals del terrorisme gihadista que ha colpejat els últims sis anys la capital de Síria, la ciutat més protegida per les forces de seguretat del president Bachar el-Asad. Aquests grups tenen també com a objectiu les milícies xiïtes arribades del Líban i l'Iran, aliats tradicionals d'el-Asad i suport fonamental a la guerra.\nL'agència oficial SANA ha atribuït l'autoria del doble atac a "terroristes", però no ha precisat de quin grup. Hores abans de l'atemptat, les forces governamentals han atacat posicions rebels amb artilleria al barri de Qabún, controlat pels rebels, als afores de la capital siriana, sense que es registressin víctimes, segons l'ONG.\nL'observatori també ha informat que les forces lleials al president sirià, Bachar el-Asad, van lliurar violents combats amb terroristes de l'Estat Islàmic (ISIS, en les seves sigles en anglès) al barri d'Al Hayar a l'Asuad, a l'extraradi sud-oest de la capital.


Het Duinhuisje Goeree-Overflakkee Països Baixos - Ofertes d'hotels amb els MILLORS DESCOMPTES EN LÍNIA\nVeure tots els 5 allotjaments a Goeree-Overflakkee.\nOostdijkseweg,49, Oostdijk, Goeree-Overflakkee, Països Baixos, 3252 LL - Veure al mapa\nMés informació sobre Het Duinhuisje\nSi el que està buscant és per un hotel ben situat a Goedereede, no busqui més enllà de Het Duinhuisje. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Het Duinhuisje és compromet a que la seva estada sigui el més còmoda possible. L'hotel ofereix lloguer de bicicletes per garantir el més gran comfort possible als seus clients.\nA més, totes les habitacions ofereixen una gran varietat de comoditats com ara calefacció, balcó/terrassa, aparell de televisió, reproductor de DVD/CD, nevera per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Het Duinhuisje la base perfecta per a gaudir de la seva estada a Goedereede.\nCal que informeu el Het Duinhuisje de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. En arribar, cal abonar un dipòsit de 50 EUR per si hi ha desperfectes. Aquest dipòsit es reemborsarà el dia de sortida en funció de l'estat de l'allotjament.\nTots els tipus de viatgers (72) Parelles (53) Viatgers en solitari (4) Famílies amb infants petits (5) Famílies amb infants grans (2) Grups (8)\nAllotjaments a Goeree-Overflakkee


Bastides penjants façanes | Catàleg CATUNIC 2021\nQuins tipus de bastides penjants per a façanes et podem proporcionar?\nAl catàleg d’UNIC hi trobaràs bastides penjants de diferents tipus i característiques\nExisteix una llarga llista de bastides penjants per a façanes ideals per donar resposta a l’accessibilitat a diferents casuístiques en tasques de construcció, rehabilitació o manteniment. Aquest tipus de bastides són unes plataformes suspeses que permeten als operaris monitorar i controlar el seu canvi d’alçada en funció de quines siguin les seves necessitats, és a dir, l’alçada a la qual es troben aquestes plataformes varia segons les necessitats de cada moment. La modificació de l’alçada es pot dur a terme de manera manual, electrònica o mitjançant un sistema de control monitorat.\nEls diferents tipus de bastides penjants per a façanes que existeixen tenen com a denominador comú tres parts principals. La plataforma penjant o suspesa, la biga de suspensió o penjant i l’aparell de suspensió. A UNIC fa més de dues dècades que ens dediquem al lloguer d’equips per a la construcció i el nostre ampli ventall de bastides penjants ens permet oferir a cada un dels nostres cients la solució perfecta que més s’ajusta a les seves necessitats.\nPer què són tan útils les bastides penjants per a façanes?\nLa utilització de bastides penjants per a façanes en tasques de construcció, manteniment, neteja i rehabilitació és útil pels següents motius:\nEl seu control manual elèctric permet ajustar al mil·límetre la suspensió per tal que sigui efectiva i faciliti les tasques que s’han de dur a terme.\nPermeten dur a terme treballs a més de 20 metres d’alçada.\nTenen una capacitat il·limitada d’elevació.\nResulten pràctics per a treballs ràpids i puntuals.\nEfectius quan el sòl d’adhesió només pot suportar càrregues molt baixes.\nEficaces quan l’accessibilitat al lloc de muntatge és massa complexa i costosa per fer-la amb una bastida tubular.\nSegons quines siguin les característiques de la zona on s’ha de dur a terme el despenjament, s’escull un tipus de bastida o un altre.\nCatàleg de bastides\nBastides penjants per a façanes: tipus de plataformes de suspensió\nLes plataformes penjants o suspeses són una de les parts principals de les bastides penjants. A UNIC disposem de diversos tipus de plataformes amb característiques d’allò més diverses que permeten donar resposta a tota mena de situacions.\nPlataformes suspeses o penjades d’alumini\nAquest tipus de plataformes van des dels 2 fins als 16 metres de longitud. Mesuren 0,72 m d’ample i estan disponibles en mòduls de 2 i 3 metres. Es poden fer servir amb elevadors elèctrics i manuals. El pas de boca d’home és de 750 mm. L’alçada és il·limitada.\nMonocabines o cabines penjants\nAquest tipus és ideal per a treballs en façanes o patis de llums. Compten amb un sistema d’elevació manual o amb motor elèctric. Els seus sistemes de doble cable i anticaigudes el converteixen en un sistema molt segur. Es pot treballar a una alçada il·limitada i existeixen diverses mides disponibles: 1 m, 1,2 m, 1,6 m i 2 m, si es fan servir aquestes plataformes amb un elevador manual, l’ample total és d’1,2 m i si s’utilitzen amb un elevador elèctric, és d’1,1 m.\nDissenyades per fer treballs en espais reduïts. Fàcils de transportar i muntar. Es poden elevar manualment i compten amb u sistema anticaigudes i cables de seguretat. Pesen 21 kg i mesuren 0,50 m x 0,39 m. No tenen límit d’alçada per treballar.\nBastides penjants per a façanes: quin tipus de bigues de suspensió existeixen?\nExisteixen tres tipus de bigues de suspensió: les de pescant telescòpic, les de pinça per ampits i les bigues de suspensió especials per a patis. Des d’UNIC volem detallar-vos les singularitats de cada tipus i concretar en quines situacions recomanem la utilització de cada una d’elles.\nAquests equips s’han de col·locar en cobertes. Funcionen amb uns contrapesos que permeten que es despengin les plataformes i cabines. Es desmunten en peces i són fàcils de transportar. Tenen un vol màxim de 2500 mm i una alçada màxima de l’ampit de 2500 mm. Permeten diferents configuracions en funció de l’alçada que tingui l’ampit que cal salvar, la càrrega suspesa i l’espai disponible a la coberta.\nPinça per a ampits\nAquest tipus de biga per a suspensió permet despenjar tota mena de plataformes o cadires sense necessitat de contrapesos ni ocupar espai en cobertes. Existeixen diversos models i se n’escull un o altre en funció del gruix de la paret, el vol i el pes.\nBiga de suspensió especial per a patis\nDissenyades per a treballs en patis de llums. El seu muntatge és fàcil i són equips lleugers. Tenen una amplada màxima de 4 metres i l’alçada màxima de l’ampit és d’1,10 m. La longitud màxima de les peces és de 2 m i sostenen una càrrega màxima de 500 kg. Segons el tipus de suport es configuren en:\nCavallets amb rodes i frens\nPlaques per suports en ampits\nPlaques per suports a terra\nBastides penjants per a façanes: quins aparells elevadors et pot oferir UNIC?\nA UNIC tenim tant elevadors elèctrics com manuals. L’elevador elèctric E:LIFT 500 està dissenyat per a l’elevació de persones seguint el que dicta la normativa EN1808. Ofereix una elevació d’alçada il·limitada i disposa d’un sistema de doble cable i un sistema anticaigudes. La velocitat d’elevació d’aquest sistema és de 9 m/min.\nL’elevador manual M-LIFT 400 també permet l’elevació de persones segons el que dicta la normativa EN1808 i ofereix una elevació d’alçada il·limitada amb un sistema de doble cable i un sistema anticaigudes. A diferència dels antics elevadors de palanca, aquest permet una elevació confortable, lleugera, ergonòmica i ràpida.\nSi tens entre mans un projecte i necessites una bastida penjant per a façanes per poder-lo dur a terme contacta amb UNIC. Posarem a la teva disposició el nostre equip tècnic i tot el nostre know-how per oferir-te la millor solució. Truca’ns al 93 805 60 60 o escriu-nos a unic@catunic.com.